**Julkinen ulostaminen** tarkoittaa ulostamista käymälärakennuksen ulkopuolella, varsinkin kehitysmaissa se muodostaa useita ongelmia. Vuonna 2014 joka kolmannelta ihmisellä oli puutteellinen pääsy perussanitaation pariin. Julkisen ulostamisen aiheuttamia terveysongelmia ovat esimerkiksi ulosteiden aiheuttamat taudit, jotka aiheuttavat kuolemia sekä heikentävät kehitysmaiden talouskasvua. Kehitysmaissa käymälöiden puutteesta johtuvan ripulin arvellaan aiheuttavan valtaosan kehitysmaiden terveydenhuoltokuluista. Käymälöiden puute vaikuttaa erityisesti naisiin, jotka altistuvat sen johdosta seksuaalisen väkivallan ja villipetojen muodostamalle uhalle.

UNICEFin mukaan eniten julkisesti ulostavia asui vuoteen 2019 mennessä Intiassa, jossa heidän osuutensa oli noin 620 miljoonaa. Vuonna 2014 valittu pääministeri Narendra Modi käynnisti *Swachh Bharat* ("Puhdas Intia") -ohjelman, jonka tarkoitus oli hävittää julkinen ulostaminen vuoteen 2019 mennessä. Ohjelmaa on kritisoitu vessojen rakentamiseen keskittymisestä eikä sen varmistamisesta, että niitä todella käytettiin. Suuri ongelma käymälöiden käytön yleistymiselle on ollut ihmisten asenteissa ja uskomuksissa, joiden mukaan julkinen ulostaminen on hygieenisempää kuin kotivessaan ulostaminen. Vuonna 2019 Modi väitti hallituksensa saavuttaneen tavoitteensa, mutta asiantuntijat eivät ole samaa mieltä kampanjan tehokkuudesta. Intiassa käymälöiden puute aiheuttaa useita tasa-arvo-ongelmia. Esimerkiksi vuonna 2013 tehdyn tutkimuksen mukaan joka kolmas köyhästä perheestä tuleva nainen joutui seksuaalisen ahdistelun kohteeksi käydessään tarpeillaan. Osa kastijärjestelmän pohjimmaisista daliteista on joutunut työskentelemään puutteellisesti viemäröityjen vessojen tyhjentäjinä. Työtehtävänsä he hoitavat paljain käsin alusvaatteisillaan mitättömällä palkalla, altistaen itsensä sairauksille ja kuolemalle.

Nigeria ohitti Intian julkisten ulostajien määrässä UNICEFin kyselyn mukaan lokakuussa 2019. Nigeriassa joka neljänneltä puuttuu käymälä varsinkin köyhällä maaseudulla. Julkinen ulostaminen aiheuttaa maassa tauteja sekä saastuttaa vesilähteitä. Samana vuonna maan hallitus aloitti kampanjan julkista ulostamista vastaan tarkoituksena hävittää julkinen ulostaminen vuoteen 2030 mennessä.

Yhdistyneet kansakunnat viettää maailman vessapäivää 19. marraskuuta tuodakseen näkyvyyttä ongelmalle sekä kiinnittääkseen huomiota sanitaatioon. Maailman vessapäivää on vietetty vuodesta 2013 alkaen.

Lähteet
-------

1. 1 2  Puhtauden edistäminen vaatii likaista puhetta *Yhdistyneiden kansakuntien alueellinen tiedotuskeskus*.  28.5.2014. Viitattu 8.2.2020.
2. ↑  Pasanen, Anni: Länsimaissa uloste on kuin kuolema: sitä ei saisi nähdä, kuulla eikä haistaa *Savon Sanomat*.  10.7.2016. Viitattu 8.2.2020.
3. ↑  Regan, Helen: Half of India couldn't access a toilet 5 years ago. Modi built 110M latrines -- but will people use them? *CNN*.  6.10.2019. Viitattu 8.2.2020.
4. ↑  Wallius, Anniina: Intian käymälöiden puute altistaa naiset raiskauksille *Yle uutiset*.  30.5.2014. Viitattu 8.2.2020.
5. ↑  Wallius, Anniina: Intia kielsi käyttämästä kastittomia vesivessan korvikkeina *Yle uutiset*.  7.9.2013. Viitattu 8.2.2020.
6. ↑  Obiezu, Timothy: Nigerian Authorities Launch Campaign Against Open Defecation *Voa News*.  19.10.2019. Viitattu 8.2.2020.
7. ↑  Yleiskokous julistaa maailman vessapäivän! *Yhdystyneiden kansakuntien alueellinen tiedotuskeskus*.  26.7.2013. Viitattu 8.2.2020.